**Lausunto**

 20.6.2017

Liikenne- ja viestintäministeriö

kirjaamo@lvm.fi

**Asia: LVM/1310/03/2016 Ehdotus ajokorttilain muuttamisesta**

Liikenne- ja viestintäministeriö on lähettänyt lausunnolle kuljettajakoulutusuudistuksen

ehdotuksen ajokorttilain muuttamisesta. Ehdotus sisältää useita kannatettavia muutoksia, mutta myös selkeästi liikenneturvallisuutta uhkaavia tekijöitä. Jokainen uudistus on perusteltava arvioiden sen vaikutuksia yleiseen liikenneturvallisuuteen, ja erityisesti nuorten, uusien kuljettajien turvallisuuteen. Ajokorttisääntelyn keventäminen ja normien purku ovat sinänsä kannatettavia ajatuksia, mutta ei liikenneturvallisuuden kustannuksella.

Ehkäisevä päihdetyö EHYT ry on päihdealan järjestö, jonka toiminnassa on mukana liikenneturvallisuustyö, erityisesti päihteettömän liikenteen edistäminen. EHYT ry lausuu muutamista seikoista seuraavassa.

Esityksessä on positiivista muun muassa se, että se yksinkertaistaa ajotaidon hankkimisprosessia ja vähentää kustannuksia sekä mahdollistaa digitaalisten opetus- ja oppimismenetelmien hyödyntämisen laajasti. Esitys antaa myös mahdollisuuden yksilölliseen, joustavaan ja asiakaslähtöiseen opetuksen suunnitteluun, jossa otetaan huomioon aiempi ajokokemus ja liikenneympäristön vaativuus.

EHYT ry esittää huolensa esitykseen sisältyvästä ehdotuksesta keventää teoriaopetuksen sääntelyä muun muassa luopumalla viranomaisten vahvistamiin opetussuunnitelmiin perustuvista opetusvaatimuksista. Kuljettajakoulutuksen kehittämisen kautta on saavutettavissa paljon potentiaalia päihteettömän ja turvallisen liikennekulttuurin edistämiseksi, sillä koulutusjärjestelmän kautta tavoitetaan iso osa ikäluokasta. On tärkeää, että kuljettajakoulutuksen rakenteisiin on sisällytetty riittävä korvamerkitty sisältöosuus liikenteen riskitekijöiden (ml. alkoholi ja huumeet) käsittelemiseksi. Koska jatkossa ajo-oikeuden saisi eri vaihtoehtoisia reittejä pitkin, on varmistettava, että jokaiseen reittiin sisältyy laadukas, kohderyhmää puhutteleva päihdetietouden kokonaisuus.

Helsingissä 20.6.2017

Ehkäisevä päihdetyö EHYT ry
Kristiina Hannula
toiminnanjohtaja